SKRIFTLIG FORESPØRGSEL E-1239/03

af Chris Davies (ELDR) til Kommissionen

(2. april 2003)

Om: Sundhedsadvarsler på cigaretpakker

Hvornår regner Kommissionen med senest at være i stand til at forelægge medlemsstaterne bestemmelser og vejledning for det indre marked vedrørende anvendelse af farvefotografier eller andre illustrationer på cigaretpakker med henblik på at forklare rygningens følger for sundheden?

Kommissionen bedes forklare, hvilket forberedende arbejde, der nu er udført, hvilket arbejde der stadig skal gennemføres, og hvorfor dette er nødvendigt i betragtning af, at et fotografi af en syg lunge (for eksempel) ser ens ud i alle medlemsstater?

Erkender Kommissionen, at den lange forsinkelse med hensyn til at fremkomme med disse retningslinjer nok i mange borgeres hoved vil bekræfte deres allerværste forestillinger om et bureaukrati, der er gået helt over gevind.

Svar afgivet på Kommissionens vegne af David Byrne

(2. maj 2003)

Kommissionen forventer inden udgangen af maj 2003 at vedtage en beslutning om anvendelse af farvefotografier eller andre illustrationer for at vise og forklare de sundhedsmæssige følger af rygning, jf. artikel 5, stk. 3, i Parlamentets og Rådets direktiv 2001/37/EF af 5. juni 2001 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer(1).

Selvom Kommissionen i ovenstående direktiv opfordres til at vedtage sådanne regler inden den 31. december 2002, bør det bemærkes, at Kommissionen ved direktivets vedtagelse officielt erklærede følgende: Kommissionen henleder Europa-Parlamentets og Rådets opmærksomhed på, at den forventer, det bliver vanskeligt at overholde den frist, der er fastsat i artikel 5, stk. 3, inden for hvilken der først skal indhentes udtalelse fra det udvalg, der er nedsat i medfør af artikel 10, og derefter vedtages bestemmelser om anvendelse af farvefotografier.

Det forberedende arbejde forud for beslutningen omfattede en høring af eksperter og en evaluering af de senere års forskningsarbejde samt en analyse af erfaringerne fra de lande, hvor farvefotografier allerede anvendes, f.eks. Canada. Udkastet til beslutningen fremsendes på nuværende tidspunkt til høring i det udvalg, som er nedsat i henhold til artikel 10 i direktiv 2001/37/EF, og Kommissionen forventes at vedtage beslutningen inden udgangen af maj 2003.

De adspurgte eksperter anbefalede med støtte fra forskriftsudvalget, at valget af fotografier, som skal ledsage de 14 supplerende sundhedsadvarsler, jf. bilag I i direktiv 2001/37/EF, foretages på EU-niveau. Dette indebærer oprettelsen af en central samling med et bredt udvalg af fotografier for hver af de supplerende sundhedsadvarsler, således at de enkelte medlemsstater kan vælge de fotografier, der passer bedst til landets kulturelle forhold.

Umiddelbart efter vedtagelsen af beslutningen vil Kommissionen derfor iværksætte et udbud vedrørende fremstilling af passende fotografier. Fotografierne vil blive udsat for afprøvning i en række lande i Europa og med forskellige målgrupper, således at der tages højde for kulturelle, sociale og aldersrelaterede forskelle.

Som følge af gennemførelsen af direktiv 2001/37/EF har der været nye og større sundhedsadvarsler på tobakspakninger i alle medlemsstaterne siden slutningen af 2002, og dette nye layout vil være obligatorisk fra 30. september 2003. For at høste den fulde fordel ved dette nye layout på tobakspakninger, tilrådes det først at indføre nye, supplerende elementer, dvs. farvefotografier, efter at de nye sundhedsadvarsler har været i anvendelse i en vis periode. På denne måde kan det uundgåelige opslidningsfænomen udskydes, og forbrugernes opmærksomhed holdes fanget i længere tid. Derfor hedder det i beslutningen, at såfremt medlemsstaterne beslutter at vedtage krav om anvendelse af farvefotografier, skal de pågældende bestemmelser ikke træde i kraft før 1. juli 2004.

(1) EFT L 194 af 18.7.2001.